

 **REPUBLIKA HRVATSKA**

 **BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **SAVJET MLADIH**

**KLASA: 024-04/24-01/1**

**URBROJ: 2103-15-01-24-5**

**U Šandrovcu, 20.01.2024.**

Na temelju članka 15. Zakona o savjetima mladih („Narodne novine“, broj 41/2014, 83/2023), a u skladu s člankom 18. Odluke o osnivanju Savjeta mladih Općine Šandrovac (“Općinski glasnik Općine Šandrovac“ br. 08/2023), Savjet mladih Općine Šandrovac na svojoj 1. konstituirajućoj sjednici održanoj dana 20.01.2024. godine donosi

**POSLOVNIK**

**o radu Savjeta mladih Općine Šandrovac**

**1. OPĆE ODREDBE**

**Članak 1.**

Ovim Poslovnikom o radu Savjeta mladih Općine Šandrovac (dalje u tekstu: Poslovnik) uređuje se način rada Savjeta mladih Općine Šandrovac (dalje u tekstu: Savjet):

-konstituiranje Savjeta,

- način sazivanja sjednica Savjeta,

- utvrđivanje dnevnog reda,

- predsjedavanje i sudjelovanje u radu,

- tijek sjednice,

- odlučivanje i glasovanje,

-vođenje zapisnika,

-postupak izbora i razrješenja predsjednika i zamjenika predsjednika Savjeta,

- postupak razrješenja člana Savjeta,

- prava i dužnosti članova Savjeta i druga pitanja od značaja za rad Savjeta.

**Članak 2.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski spol.

**2. KONSTITUIRANJE SAVJETA**

**Članak 3.**

Savjet mladih mora se konstituirati u roku od 30 dana od dana objave rezultata izbora.

Prvu sjednicu Savjeta saziva predsjednik Općinskog vijeća i istu vodi do izbora predsjednika Savjeta.

 Savjet je konstituiran izborom predsjednika Savjeta.

Nakon izbora, predsjednik Savjeta preuzima vođenje sjednice Savjeta.

**Članak 4.**

Predsjednika Savjeta biraju članovi Savjeta javnim glasovanjem većinom glasova svih članova.

Ako Savjet u roku od 30 dana od objave rezultata izbora za članove Savjeta ne izabere predsjednika Savjeta, Općinsko vijeće će objaviti novi poziv za izbor članova Savjeta.

**Članak 5.**

Obavijest o konstituiranju Savjeta objavljuje se na mrežnim stranicama Općine Šandrovac.

**3. SJEDNICE SAVJETA**

**Članak 6.**

Savjet mladih održava redovne sjednice najmanje jednom svaka tri mjeseca, a po potrebi i češće.

Sjednica savjeta mladih može se održati i elektroničkim putem.

Članovima savjeta mladih koji ne mogu nazočiti sjednici savjeta mladih koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici savjeta mladih elektroničkim putem, odnosno audio i/ili videokonferencijskim putem.

Članovi savjeta mladih koji će na sjednici savjeta mladih sudjelovati elektroničkim putem, odnosno putem audio i/ili videokonferencijskim putem sukladno stavku 3. ovoga članka o tome će predsjednika savjeta mladih obavijestiti najkasnije tri dana prije održavanja sjednice savjeta mladih.

Sjednice Savjeta saziva i njima predsjeda predsjednik Savjeta.

Predsjednik Savjeta je dužan sazvati izvanrednu sjednicu Savjeta na prijedlog najmanje 1/3 članova Savjeta.

**Članak 7.**

Sjednice Savjeta sazivaju se u pravilu pisanim putem, u iznimnim slučajevima i na drugi način.

Uz poziv na sjednicu članovima Savjeta dostavlja se prijedlog dnevnog reda, svi materijali koji se odnose na prijedlog dnevnog reda i zapisnik s prethodne sjednice.

Poziv za sjednicu dostavlja se članovima Savjeta u pravilu pet dana prije sjednice poštom ili elektroničkom poštom.

**Članak 8.**

Dnevni red sjednice Savjeta utvrđuje se na početku sjednice.

Prilikom utvrđivanja dnevnog reda najprije se odlučuje o prijedlogu da se pojedina točka dnevnog reda izostavi, zatim da se dnevni red dopuni pojedinim točkama, a nakon toga predsjednik Savjeta daje na prihvaćanje dnevni red u cjelini.

Prva točka dnevnog reda je usvajanje zapisnika s prethodne sjednice.

Svaki član Savjeta ima pravo iznijeti primjedbe na zapisnik s prethodne sjednice.

O osnovanosti primjedbe na zapisnik odlučuje se na sjednici bez rasprave.

Ako se primjedba prihvati u zapisniku će se izvršiti odgovarajuća primjena.

 Nakon usvajanja zapisnika s prethodne sjednice pristupa se raspravi o pojedinim točkama

 dnevnog reda, redoslijedom utvrđenim u dnevnom redu.

**Članak 9.**

Na sjednici se o svakoj točki dnevnog reda najprije raspravlja, a zatim odlučuje.

Prijave za sudjelovanje u raspravi se podnose predsjedniku Savjeta prije rasprave, te u tijeku rasprave, sve do njezina zaključenja.

Na sjednici se može utvrditi vrijeme u kojem sudionik rasprave može najdulje govoriti o pojedinom pitanju.

**Članak 10.**

Za pravovaljano odlučivanje na sjednici Savjeta potrebna je nazočnost većine članova Savjeta.

Predsjednik Savjeta će prekinuti ili odgoditi sjednicu ukoliko se tijekom njezina trajanja utvrdi da Savjet više nema kvorum.

**Članak 11.**

Savjet donosi odluke većinom glasova ako je na sjednici nazočna većina članova Savjeta, osim ako Zakonom nije drukčije određeno.

Iznimno od prethodnog stavka Poslovnik o radu i Program rada Savjeta donose se većinom glasova svih članova Savjeta.

**Članak 12.**

Članovi Savjeta glasuju izjašnjavanjem „za“ prijedlog, „protiv“ prijedloga ili su „suzdržani“.

Glasuje se javno, dizanjem ruku ili poimeničnim izjašnjavanjem članova.

Poslije glasovanja predsjednik Savjeta utvrđuje rezultat i obajvljuje je li prijedlog za koji se glasovalo prihvaćen ili odbijen.

Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

**Članak 13.**

Član Savjeta, koji je neposredno osobno zainteresiran za donošenje odluka o nekom pitanju, može sudjelovati u raspravi o tom pitanju, ali je izuzet od odlučivanja.

Smatra se da je član Savjeta, neposredno osobno zainteresiran za donošenje odluka o nekom pitanju ako se odluka odnosi na projekt u kojem osobno sudjeluje ili sudjeluje pravna osoba u kojoj on ima udio u vlasništvu ili je član Savjeta ujedno i član pravne osobe ili njezinih tijela upravljanja.

O neposrednoj osobnoj zainteresiranosti člana savjeta mladih za donošenje odluke o nekom pitanju odlučuje savjet mladih.

**Članak 14.**

U okviru svoga djelokruga savjet mladih:

– raspravlja na sjednicama savjeta mladih o pitanjima značajnim za rad savjeta mladih, te o pitanjima iz djelokruga predstavničkog tijela jedinice lokalne samouprave koji su od interesa za mlade

– u suradnji s predsjednikom predstavničkog tijela inicira u predstavničkom tijelu jedinice lokalne samouprave donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području jedinice lokalne samouprave, raspravu o pojedinim pitanjima od značenja za unaprjeđivanje položaja mladih na području jedinice lokalne samouprave, te način rješavanja navedenih pitanja

– putem svojih predstavnika sudjeluje u radu predstavničkog tijela jedinice lokalne samouprave prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području jedinice lokalne samouprave davanjem mišljenja, prijedloga i preporuka o pitanjima i temama od interesa za mlade

– sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih

– potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja

– potiče mlade na aktivnu participaciju u lokalnoj samoupravi te ih prema potrebi poziva na sjednice i uključuje u svoj rad

– predlaže i daje na odobravanje predstavničkom tijelu jedinica lokalne samouprave program rada popraćen financijskim planom radi ostvarivanja programa rada savjeta mladih

– po potrebi poziva predstavnike tijela jedinice lokalne samouprave na sjednice savjeta mladih

– potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade

– obavlja i druge savjetodavne poslove od interesa za mlade.

**Članak 15**

Savjet mladih donosi program rada i financijski plan savjeta mladih za svaku kalendarsku godinu.

Program rada savjeta mladih mora sadržavati sljedeće aktivnosti:

– sudjelovanje u procesu izrade i praćenju provedbe lokalnog programa djelovanja za mlade

-konzultiranje s mladima i organizacijama mladih i za mlade o temama bitnima za mlade– suradnju s tijelima jedinica lokalne, odnosno područne (regionalne) samouprave u politici za mlade

– suradnju s drugim savjetodavnim tijelima mladih u Republici Hrvatskoj i inozemstvu.

Program rada savjeta mladih može sadržavati i ostale aktivnosti važne za rad savjeta mladih i poboljšanje položaja mladih, a u skladu s propisanim djelokrugom savjeta mladih.

Program rada savjeta mladih donosi se većinom glasova svih članova savjeta mladih.

Savjet mladih donosi program rada popraćen financijskim planom te ih podnosi na odobravanje predstavničkom tijelu jedinice lokalne samouprave, najkasnije do 30. studenoga tekuće godine za sljedeću kalendarsku godinu.

Savjet mladih podnosi godišnje izvješće o svom radu predstavničkom tijelu jedinice lokalne samouprave, do 31. ožujka tekuće godine za prethodnu godinu te ga dostavlja na znanje izvršnom tijelu jedinice lokalne samouprave, koje ga objavljuje na mrežnim stranicama jedinice lokalne samouprave.

Ako se programom rada savjeta mladih za provedbu planiranih aktivnosti predviđa potreba osiguranja financijskih sredstava, sredstva se osiguravaju u proračunu jedinice lokalne samouprave.

Program rada savjeta mladih iz stavka 7. ovoga članka odobrava predstavničko tijelo jedinice lokalne samouprave.

**Članak 16.** O radu na sjednici Savjeta vodi se zapisnik.

Zapisnik sadrži vrijeme i mjesto održavanja sjednice, dnevni red sjednice, imena pristnih članova Savjeta, imena odsutnih članova Savjeta, s posebnom napomenom za one koji su svoj nedolazak najavili, imena ostalih sudionika na sjednici, kratak tijek sjednice s nazivom točke dnevnog reda o kojoj se raspravljalo i odlučivalo, rezultat glasovanja o pojedinim pitanjima, nazive odluka donijetih na sjednici te vrijeme završetka sjednice.

Zapisnik potpisuje predsjednik Savjeta i zapisničar.

**Članak 17.**

Ako Savjet ne održi sjednicu dulje od šest mjeseci Općinsko vijeće će raspustiti Savjet.

**Članak 18.**

Savjet može u skladu sa svojim djelokrugom imenovati svoje stalne i povremene radne skupine za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.

**4. PREDSJEDNIK I ZAMJENIK PREDSJEDNIKA SAVJETA**

 **Članak 19.**

Predsjednik Savjeta:

-saziva i vodi sjednice Savjeta,

- predstavlja Savjet prema Županiji i prema trećima,

- obavlja druge poslove sukladno odredbama Zakona i Poslovnika o radu Savjeta mladih.

Ako je predsjednik Savjeta iz opravdanih razloga spriječen obavljati svoje dužnosti zamjenjuje ga zamjenik predsjednika Savjeta

Ako predsjednik Savjeta ne obavlja svoje dužnosti sukladno Zakonu, Odluci o osnivanju Savjeta mladih Općine Šandrovac te ovom Poslovniku, Savjet može natpolovičnom većinom glasova svih članova pokrenuti postupak njegovog razrješenja s funkcije predsjednika Savjeta i izbora novog predsjednika.

Ako Savjet ne pokrene postupak izbora novog predsjednika Savjeta sukladno stavku 3. ovog članka, Općinsko vijeće, sukladno Odluci o osnivanju Savjeta mladih Općine Šandrovac i ovom Poslovniku, može u pisanom obliku uputiti Savjetu inicijativu za pokretanje postupka izbora novog predsjednika Savjeta.

Ako zamjenik predsjednika Savjeta ne obavlja svoje dužnosti sukladno Zakonu, Odluci o osnivanju Savjeta mladih Općine Šandrovac te ovom Poslovniku, predsjednik Savjeta ili najmanje 1/3 članova Savjeta može pokrenuti postupak za njegovo razrješenje s funkcije zamjenika predsjednika Savjeta i izbor novog zamjenika predsjednika Savjeta.

**5. PRAVA I DUŽNOSTI ČLANOVA SAVJETA** **Članak 20.**

Mandat članova Savjeta počinje danom konstituiranja Savjeta i traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća Općine Šandrovac sukladno odredbama zakona kojim se uređuje lokalna i područna (regionalna) samouprava.

Općinsko vijeće Općine Šandrovac razriješit će člana Savjeta i prije isteka mandata

 -na osobni zahtjev člana Savjeta,

-ako neopravdano izostane s najmanje 50% sjednica Savjeta u godini dana.

O razlozima za razrješenje iz stavka 2. ovog članka Savjet obavještava Općinsko vijeće.

Član Savjeta koji za vrijeme trajanja mandata navrši trideset godina nastavlja s radom u Savjetu do isteka mandata na koji je izabran.

**Članak 21.**

Ako se broj članova Savjeta spusti ispod dvije trećine početnog broja, Općinsko vijeće Općine Šandrovac će provesti postupak dodatnog izbora za onoliko članova koliko ih je prestalo biti članom prije isteka mandata.

Mandat članova Savjeta izabranih postupkom dodatnog izbora traje do isteka mandata članova Savjeta izabranih u redovitom postupku biranja članova Savjeta.

Općinsko vijeće raspustit će Savjet samo ako Savjet ne održi sjednicu dulje od šest mjeseci.

**Članak 22.**

Član Savjeta ima pravo i dužnost prisustvovati sjednicama i sudjelovati u radu Savjeta raspravljanjem i izjašnjavanjem o svakom pitanju koje je na dnevnom redu sjednice Savjeta, predlaganjem razmatranja pitanja u okviru nadležnosti Savjeta na sjednici Savjeta.

Član Savjeta ima pravo od tijela Općine tražiti i dobiti podatke potrebne za obavljanje dužnosti člana Savjeta.

Član Savjeta je dužan obavljati zadaće koje mu u okviru svog djelokruga povjeri Savjet.

Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednicu Općinskog vijeća, prisustvovati sjednicama s pravom sudjelovanja u raspravi, ali bez prava glasa.

Predsjednik, zamjenik predsjednika ili drugi član Savjeta može sudjelovati u radu odbora koje imenuje Općinsko vijeće.

**Članak 23.**

Savjet ima pravo tražiti da sjednici Savjeta prisustvuje predsjednik Općinskog vijeća ili osoba koju on ovlasti, općinski načelnik ili osoba koju on ovlasti, pročelnik Jedinstvenog upravnog odjela, te predstavnici ustanova/društava na području Općine Šandrovac.

Osobe iz stavka 1. ovog članka nemaju pravo odlučivanja na sjednici.

U radu Savjeta mogu sudjelovati, bez prava glasa, i stručnjaci iz pojedinih područja vezanih za mlade i rad s mladima.

**6. PRIJELAZNE I ZAVRŠNE ODREDBE**

**Članak 24.**

Rad Savjeta je javan.

O radu Savjeta javnost se obavještava putem medija te mrežnih stranica Općine Šandrovac i Savjeta.

Najava održavanja sjednice Savjeta, odnosno poziv i materijali za sjednicu Savjeta objavljuju se na web stranicama Općine.

**Članak 25.**

Na pitanja koja nisu uređena ovim Poslovnikom primjenjuju se odredbe Zakona o savjetima mladih i odredbe Odluke o osnivanju Savjeta mladih Općine Šandrovac.

**Članak 26.**

Ovaj Poslovnik objaviti će se u "Općinskom glasniku" Općine Šandrovac, a stupa na snagu osmog dana od dana objave.

**Predsjednik Savjeta mladih Općine Šandrovac**

 **Manuel Husnjak**